詶裴侍御對雨感時見贈
作者：李白
朝代：唐

paragraphs: 雨色秋來寒，風嚴清江爽。
孤高繡衣人，瀟灑青霞賞。
平生多感激，忠義非外獎。
禍連積怨生，事及徂川往。
楚邦有壯士，鄢郢翻掃蕩。
申包哭秦庭，泣血將安仰。
鞭屍辱已及，堂上羅宿莽。
頗似今之人，蟊賊陷忠讜。
渺然一水隔，何由稅歸鞅。
日夕聽猨怨，懷賢盈夢想。